
Հայաստանի 66 համալսարաններում 87.000 ուսանող է սովորում: Այս փաստը մտահոգում է ԿԳ նախարար Լեւոն Մկրտչյանին:


«Աշխարհում նման ցուցանիշ դժվար կգտնենք: Ունենք համալսարաններ, որտեղ 100-400 ուսանող է սովորում, կրթության որակն այստեղ տուժում է: Բարձրագույն կրթությանն ուղղված չափորոշիչներն այս տրամաբանությամբ չեն կարող աշխատել», - խորհրդարանում ասել է նախարարը:


Մկրտչյանի խոսքով, վիճակը շտկելու համար պետք է փոխել լիցենզավորման կարգը՝ գնալ մասնագիտական հավատարմագրման:


«Մեկ տարվա ընթացքում պետք է անցնենք դրան, որպեսզի մանկավարժական ինստիտուտներում կադաստրային գործ [մասնագիտություն] չդրվի, և ՀՀ-ում ունենանք ուժեղ, իրենց առաքելությանը հավատարիմ, օպտիմալ բարձրագույն կրթական հաստատություններ, որտեղ ուսանողը իր շարժունակությունը կստանա», - ասել է նախարարը:


Լեւոն Մկրտչյանը նաեւ նկատել է, որ անցած տարվա բակալավրիատի ցուցանիշների համաձայն, շրջանավարտների մոտ 70 տոկոսը հումանիտար մասնագիտությունների ներկայացուցիչներ են: Նա ասել է, որ պետք է գերակա դարձնել բնական գիտությունները, այլապես ՀՀ-ն կդադարի գիտական տարածք դառնալ և սպասարկման տարածքի կվերածվի: 
